**KARIERNA ORIENTACIJA**

Karierna orientacija v posodobljeni obliki poteka letos že 4. šolsko leto, njegova bistvena značilnost pa je uvajanje sistemskega pristopa šole h karierni orientaciji. Utemeljena je na posodobljenih konceptih karierne orientacije, njen cilj je **razvoj veščine vodenja lastne kariere** pri dijakih. Ta veščina je sestavni del kroskurikularnih oz. transverzalnih kompetenc za 21. stoletje, ki jih mladi potrebujejo za bolj samostojno in učinkovito vstopanje v svet dela ali nadaljevanje izobraževanja. Veščina je opredeljena na štirih področjih:

* zavedanje sebe,
* prepoznavanje in zavedanje priložnosti iz okolja,
* učenje veščin odločanja,
* učenje za prehod.

Projekt karierne orientacije poteka v vseh štirih letnikih programov gimnazija, ekonomski tehnik in strojni tehnik. Izvaja se na več načinov:

* v okviru pouka kot učiteljevo povezovanje učnih vsebin z razvijanjem veščin vodenja lastne kariere
* s posebnimi urami karierne orientacije razrednikov in šolske psihologinje
* z udeležbo na dogodkih zunanjih izvajalcev karierne orientacije,
* z lastnimi aktivnostmi dijaka.

Dijaki spremljajo razvoj svoje veščine s **karierno mapo**, katere bistveni cilj je spodbujanje refleksije o sebi, priložnosti in načrtovanju lastne poklicne poti. Ob koncu šolanja pa naj bi dijaku omogočala vpogled v lastne interese, motive, vrednote, informacije in že pridobljene veščine, ki jih potrebuje za prehod v novo izobraževanje ali za zaposlitev. Tako lahko predstavlja tudi zelo koristno oporo za pisanje življenjepisa (CV), predvsem pa spodbuja razmišljanje o sebi in iskanje poti v »pozitivno negotovost« sodobnega družbenega in zaposlitvenega stanja.